På mange måder er han en helt almindelig 26-årig fyr. Han bor for sig selv, passer sit arbejde ved toldstyrelsen, går i byen med sine venner og træner i et fitnesscenter. Men Kresten er ikke som de fleste andre. Han er født spastiker, og derfor er han altid ledsaget af sin rollator, for uden den kan han ikke gå. Det er dog ikke noget, han lader sig påvirke synderligt af, og netop hans positive tilgang til livet med et handicap har han skrevet en bog om. - Mit handicap skal ikke definere mit liv. Jeg har drømme, jeg arbejder på at opfylde, og det kan jeg sagtens. Jeg skal bare have lidt hjælp til det nogle gange, siger han. For eksempel skal han snart, for femte gang i sit liv, springe ud fra et fly i 4000 meters højde med en faldskærm på ryggen. Hård start på livet Da Kresten Møller Pedersen kom til verden for 26 år siden, var det under hektiske omstændigheder. Fødselslægerne opdagede, at han ikke fik ilt nok, hvilket førte til et akut kejsersnit på Aalborg sygehus. Men den manglende ilt betød, at han fik en hjerneskade. De fysiske følger af hjerneskaden er til at få øje på, da hans evne til at styre muskler og bevægelser er påvirket. - Det kan nogle gange irritere mig, at folk tror, at fordi jeg går med rollator, så er jeg også handicappet i hovedet. Og det er også det, jeg gerne vil vise med min bog, at det er vi ikke nødvendigvis, siger han. En solstrålehistorie Det var under et besøg på Krestens tidligere specialskole, at ideen til at skrive en bog opstod. En af Krestens tidligere lærere blev meget imponeret, da han hørte, at Kresten havde taget en uddannelse og fået egen bolig, job og bil. - Han sagde, at jeg var en ægte solstrålehistorie, og sådan havde jeg ikke selv tænkt på det. For mig var det meget naturligt, at jeg skulle have uddannelse, og hvad der ellers hører sig til. Et så normalt liv som muligt, siger han. Det var i det øjeblik, at han fik ideen om at skrive en bog om sit eget liv. En bog der i høj grad handler om, at man skal acceptere sig selv, som den man er og forsøge at se muligheder i stedet for begrænsninger. - Det manglede jeg selv, da jeg var 15 år. Jeg manglede et forbillede at se op til, og en der kunne fortælle mig, at det er normalt at være forvirret, når man er teenager, men at man godt kan få et normalt liv alligevel med de hjælpemidler, man har brug for. Man kan de ting, man vil, siger han.

Opsummering:
En nyslået forfatter fra Hjørring har skrevet en personlig bog om sit liv med cerebral parese - også kendt som spastisk lammelse. Han håber, at bogen kan være en inspiration for andre i samme situation.